*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 22ας Οκτωβρίου 1990

για την τροποποίηση της απόφασης 86/138/ΕΟΚ σχετικά με ένα σχέδιο επίδειξης για τη δημιουργία κοινοτικού συστήματος πληροφόρησης για τα ατυχήματα στα οποία ενέχονται καταναλωτικά προϊόντα και για τη χρηματοδότηση κατά τα δύο τελευταία έτη λειτουργίας του

(90/534/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, με την απόφαση 86/138/ΕΟΚ (1), έχει θεσπιστεί σχέδιο επίδειξης πενταετούς διάρκειας, για την ενδεχόμενη καθιέρωση κοινοτικού συστήματος που αποσκοπεί στη συλλογή πληροφοριών ως προς τα διάφορα θέματα που σχετίζονται με την ασφάλεια των προϊόντων, όταν τα προϊόντα αυτά ενέχονται σε ατυχήματα και, ιδίως, ως προς τους αντίστοιχους ρόλους του προϊόντος, του θύματος και του περιβάλλοντος κατά το ατύχημα· ότι οι πληροφορίες αυτές έχουν πολύ μεγάλη σημασία για την προστασία του καταναλωτή·

ότι το άρθρο 3 της εν λόγω απόφασης προβλέπει χρηματοδότηση για την εκτέλεση του σχεδίου κατά τα πρώτα τρία έτη· ότι το Συμβούλιο πρέπει ακόμη να λάβει απόφαση ως προς τη χρηματοδότηση που απαιτείται γαι τα δύο τελευταία έτη βάσει έκθεσης της Επιτροπής που θα αναφέρει τις εμπειρίες των δύο πρώτων ετών του σχεδίου·

ότι η Επιτροπή υπέβαλε στο Συμβούλιο την εν λόγω έκθεση στις 23 Ιανουαρίου 1989·

ότι ο αναγκαίος επαναπροσανατολισμός του σχεδίου για να επιτευχθούν οι στόχοι του και να εξασφαλιστεί η καλύτερη λειτουργία του κατά τη διάρκεια των τελευταίων ετών, απαιτεί, αφενός, να ληφθεί υπόψη το οικονομικό έτος 1989 ως μεταβατικό έτος, το οποίο δεν υπολογίζεται στην πενταετή διάρκεια του σχεδίου, και, αφετέρου, να τροποποιηθούν ορισμένες διατάξεις της απόφασης 86/138/ΕΟΚ·

ότι το σχέδιο θα πρέπει να αναθεωρηθεί κατά τρόπον ώστε να επαφίεται στα κράτη μέλη η διαχείριση της συλλογής των στοιχείων της αξιοποίησης, της συνθετικής παρουσίασης και της αξιολόγησής τους σε εθνικό επίπεδο·

ότι η Επιτροπή οφείλει να περιοριστεί στον καθορισμό, εκ των προτέρων, των μεθόδων συλλογής των στοιχείων και των βάσεων για μια εναρμονισμένη αξιολόγηση, καθώς και στη διενέργεια, εκ των υστέρων, της αξιοποίησης, της συνθετικής παρουσίασης και της διάδοσης των αποτελεσμάτων σε κοινοτικό επίπεδο·

ότι, ωστόσο, η συλλογή στοιχείων και οι εργασίες που διεξάγονται από τα κράτη μέλη πρέπει να συνεχίσουν να χρηματοδοτούνται από την Κοινότητα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 86/138/ΕΟΚ τροποποιείται ως εξής:

1. Στο άρθρο 1 παράγραφος 1 οι όροι «πενταετούς διαρκείας» αντικαθίστανται από τους όρους «εξαετούς διαρκείας».

2. Το άρθρο 2 αντικαθίσταται από το ακόλουθο κείμενο:

«Άρθρο 2

Τα κράτη μέλη συλλέγουν τις πληροφορίες που αναφέρονται στο παράρτημα Ι, σύμφωνα με τις λεπτομέρειες που εκτίθενται αναλυτικά σ' αυτό».

3. Το άρθρο 3 αντικαθίσταται από το ακόλουθο κείμενο:

«Άρθρο 3

Το ανώτατο ποσό που κρίνεται απαραίτητο για τη συμμετοχή της Κοινότητας στην εκτέλεση του σχεδίου για τα έτη 1990 και 1991 ανέρχεται σε 4,9 εκατομμύρια Ecu.

Η ενδεικτική κατανομή του ποσού αυτού αναφέρεται στο παράρτημα ΙΙ».

4. Το άρθρο 4 αντικαθίσταται από το ακόλουθο κείμενο:

«Άρθρο 4

1. Η Επιτροπή μεριμνά για τη συνοχή και το συντονισμό του σχεδίου και για την εφαρμογή του από τα κράτη μέλη. Ο εν λόγω συντονισμός πραγματοποιείται σε επαφή με την επιτροπή του άρθρου 7.

2. Τα κράτη μέλη αξιοποιούν άμεσα τα συλλεγέντα εθνικά στοιχεία και υποβάλλουν στην Επιτροπή ετήσιες εκθέσεις που περιέχουν τη συνθετική παρουσίαση και τη σε εθνικό επίπεδο αξιολόγηση των συναχθέντων αποτελεσμάτων.

Η Επιτροπή καθορίζει τις μεθόδους συλλογής των δεδομένων από τα κράτη μέλη, ορίζει τις βάσεις για την εναρμόνιση των εθνικών εκθέσεων αξιοποίησης των δεδομένων και διασφαλίζει, δεόντως, την αξιοποίηση, συνθετική παρουσίαση και διάδοσή τους σε κοινοτικό επίπεδο.

3. Η Επιτροπή διενεργεί τις μελέτες που θεωρεί αναγκαίες για την άσκηση των καθηκόντων της.

4. Κατά την άσκηση των καθηκόντων της που αναφέρονται στις παραγράφους 1, 2 και 3, η Επιτροπή συμβουλεύεται την επιτροπή του άρθρου 7».

5. Στο άρθρο 7 παράγραφος 2, προστίθεται η ακόλουθη φράση:

«Η επιτροπή συνεδριάζει τουλάχιστον τρείς φορές ετησίως».

6. Στο παράρτημα Ι σημείο 1, διαγράφεται η δεύτερη φράση.

7. Στο παράρτημα Ι σημείο 2, προστίθεται το ακόλουθο εδάφιο:

« Η Επιτροπή μπορεί να προβεί στη συλλογή των συμπληρωματικών πληροφοριών τις οποίες θεωρεί αναγκαίες κατά τη διάρκεια του σχεδίου επίδειξης».

8. Στο παράρτημα Ι το σημείο 4 αντικαθίσταται από το ακόλουθο κείμενο:

«4. Κατά την έκδοση της παρούσας απόφασης, οι λεπτομέρειες συμμετοχής κάθε κράτους μέλους ορίζονται σύμφωνα με τη διαδικασία που αναφέρεται στο άρθρο 7. Η κατανομή των νοσοκομείων μεταξύ των κρατών μελών καθορίζεται ως εξής:

1.2 // Κράτος μέλος // Αριθμός νοσοκομείων // Βέλγιο // 4 // Δανία // 5 // Γερμανία // - (*) // Ελλάδα // 4 // Ισπανία // 8 // Γαλλία // 8 // Ιρλανδία // 2 // Ιταλία // 7 // Λουξεμβούργο // 1 // Κάτω Χώρες // 11

// Σύνολο

// 63

(*) Η συμμετοχή της Ομοσπονδιακής Δημοκρατίας της Γερμανίας εξασφαλίζεται με έρευνες στα νοικοκυριά.».

9. Το παράρτημα ΙΙ αντικαθίσταται από το ακόλουθο κείμενο:

«ΠΑΡΑΡΤΗΜΑ ΙΙ

ΕΝΔΕΙΚΤΙΚΗ ΚΑΤΑΝΟΜΗ ΤΩΝ ΠΙΣΤΩΣΕΩΝ

Το ποσό των 4,9 εκατομμυρίων Ecu που αναφέρεται στο άρθρο 3 της απόφασης θα χρησιμοποιηθεί, ενδεικτικά, σύμφωνα με την ακόλουθη κατανομή:

α) πραγματοποιηθείσες από την Επιτροπή εργασίες (μέθοδοι συλλογής των δεδομένων, εκθέσεις συνθετικής παρουσίασης, διάδοση και αξιοποίηση σε κοινοτικό επίπεδο των εθνικών αποτελεσμάτων, αναγκαίες συμπληρωματικές μελέτες): 0,9 εκατομμύρια Ecu·

β) χορηγούμενη στα κράτη μέλη χρηματοδότηση για τη συλλογή και την αξιοποίηση των δεδομένων: 4 εκατομμύρια Ecu.

Η κοινοτική χρηματοδοτική υποστήριξη για τα νοσοκομεία που συμμετέχουν στη συλλογή στοιχείων χορηγείται σύμφωνα με ενιαίο ποσοστό, που ανέρχεται στο 80 % των πραγματικών δαπανών, μέχρις ενός ανωτάτου ορίου υποστήριξης ανερχομένου σε 28 000 Ecu ανά νοσοκομείο και κατ' έτος.

Επιπλέον, για κάθε νοσοκομείο που έχει ενσωματωθεί πρόσφατα, προβλέπεται συμπληρωματική χρηματοδοτική υποστήριξη 5 000 Ecu κατά το πρώτο έτος συμμετοχής του εν λόγω νοσοκομείου στο σχέδιο, ως συμβολή στις δαπάνες εγκατάστασης και εκκίνησης.

Τέλος, θα μπορούσε να προβλεφθεί κοινοτική χρηματοδοτική υποστήριξη 15 00 Ecu ανά κράτος μέλος και κατ' έτος, ως συμβολή στις δαπάνες που προκύπτουν για τα κράτη μέλη από την επεξεργασία των δεδομένων σε εθνικό επίπεδο».

Άρθρο 2

Η παρούσα απόφαση απευθύνεται στα κράτη μέλη.

Λουξεμβούργο, 22 Οκτωβρίου 1990.

Για το Συμβούλιο

Ο Πρόεδρος

A. BATTAGLIA

(1) ΕΕ αριθ. C 300 της 29. 11. 1989, σ. 14.

(2) ΕΕ αριθ. C 231 της 17. 9. 1990.

(3) ΕΕ αριθ. C 62 της 12. 3. 1990, σ. 21.

(4) ΕΕ αριθ. L 109 της 26. 4. 1986, σ. 23.